Twee vas nadat regskantore brandBrandbestryders Maandag buite die Raad vir die Regspraktyk se kantoor in die Pretoriase middestad. (Foto: Barry Batemen) Drie mense, van wie twee vermeende brandstigters, is Maandagoggend na ’n hospitaal geneem nadat ’n brand by die Raad vir die Regspraktyk se kantoor in die Pretoriase middestad ontstaan het. Twee mans, onderskeidelik 21 en 46 jaar oud, is sedertdien in hegtenis geneem op aanklagte van brandstigting en opsetlike saakbeskadiging. Kol. Dimakatso Sello, woordvoerder van die polisie, sê die twee verdagtes het vanoggend na bewering toegang tot die gebou naby die hooggeregshof in Paul Krugerstraat verkry en eers meubels beskadig voordat hulle ’n brand gestig het. Die Raad vir die Regspraktyk se kantoor in die Pretoriase middestad. (Foto: Barry Batemen) Charles Mabaso, woordvoerder van Tshwane-nooddiens, sê brandbestryders is omstreeks 08:20 na die gebou ontbied. Swaar rook het met hul aankoms uit verskeie verdiepings van die gebou getrek en daar is vasgestel dat ses kantore – twee kantore elk op die grond-, tweede en derde verdieping – aan die brand is. Sommige mense was in dié stadium nog tussen die grond- en derde verdieping van die gebou vasgekeer. Almal in die gebou kon egter na veiligheid gebring word en die vlamme is geblus. Die owerhede buite die Raad vir die Regspraktyk se kantoor in die Pretoriase middestad. (Foto: Barry Batemen) Mabaso sê paramedici het agt mense, onder wie die twee verdagtes, op die toneel behandel. Die verdagtes het albei ligte beserings opgedoen en is op die toneel behandel voordat hulle vir mediese behandeling na ’n hospitaal vervoer is. Nog ’n persoon is vir rookinaseming behandel en na ’n hospitaal geneem terwyl ’n vierde ook vir rookinaseming behandel is, maar nie hospitaal toe is nie. Vier ander het ook vanoggend behandeling op die toneel ontvang. Dit was egter ook nie vir diegene nodig om na ’n hospitaal te gaan nie. Die twee verdagtes sal na bewering binnekort in die Pretoriase landdroshof verskyn. Omstanders en polisiebeamptes Maandag buite die Raad vir die Regspraktyk se kantoor in die Pretoriase middestad. (Foto: Barry Batemen)